‘เคทีบีลีสซิ่ง’ให้กู้แอร์เอเชีย เช่าซื้อเรือบิน
&#8220;เคทีบีลีสซิ่ง&#8221; เจาะตลาดโลว์คอสต์ แอร์ไลน์ ลีสซิ่งเครื่องบิน &#8220;ไทยแอร์เอเชีย&#8221; 3,400 ล้านบาท จ่ายหนี้เงินบาทลดความเสี่ยงค่าเงิน
11 ต.ค. 2555

“เคทีบีลีสซิ่ง” เจาะตลาดโลว์คอสต์ แอร์ไลน์ ลีสซิ่งเครื่องบิน “ไทยแอร์เอเชีย” 3,400 ล้านบาท จ่ายหนี้เงินบาทลดความเสี่ยงค่าเงิน 
นายทัศพล แบเลเว็ลด์ ประธานเจ้าหน้าที่บริหาร บริษัท เอเชีย เอวิเอชั่น ผู้ให้บริการสายการบินไทยแอร์เอเชีย เปิดเผยว่า บริษัทได้ขอสัญญาเช่าการเงิน (ลีสซิง) จาก บริษัท กรุงไทยธุรกิจลีสซิ่ง (เคทีบีลีสซิ่ง) เพื่อซื้อเครื่องบินแอร์บัส A320200 ในวงเงิน 3,450 ล้านบาท โดยสามารถใช้ซื้อเครื่องบินได้ทั้งสิ้น 3 ลำ เป็นการซื้อเครื่องบินครั้งแรกของบริษัทผ่านรูปแบบลีสซิง เป็นระยะเวลา 12 ปี ซึ่งหลังจากนั้นเครื่องบินก็จะตกเป็นของบริษัทสามารถนำไปขายต่อได้ จากเดิมที่บริษัทใช้วิธีเช่า 
นายทัศพล เปิดเผยว่า วิธีลีสซิงเครื่องบินครั้งนี้ช่วยประหยัดต้นทุนทางการเงินของบริษัทได้ในระดับหนึ่ง เพราะชำระหนี้เป็นสกุลเงินบาทให้กับเคทีบีลีสซิ่ง ไม่ต้องชำระหนี้เป็นสกุลเงินเหรียญสหรัฐ ซึ่งต้องผ่านกระบวนการแลกเปลี่ยนค่าเงิน และคิดดอกเบี้ยคงที่เป็นเวลา 3 ปี จากนั้นเป็นดอกเบี้ยลอยตัว
นายภิญญาวัฒน์ จันทรกานตานนท์ กรรมการผู้จัดการ บริษัท เคทีบี ลีสซิง เปิดเผยว่า บริษัทได้กู้เงินจากธนาคารกรุงไทยเพื่อนำมาให้ลีสซิ่งกับไทยแอร์เอเชีย เป็นการทำธุรกิจลีสซิงเครื่องบินครั้งแรก เนื่องจากมองว่าธุรกิจสายการบินโลว์คอสต์แอร์ไลน์มีอัตราการเติบโตสูง 
ทั้งนี้ ในช่วง 9 เดือน บริษัทได้ปล่อยกู้รวม 2.2 หมื่นล้านบาท อัตราเติบโต 150% ส่งผลให้สินเชื่อคงค้างอยู่ที่ 3.2 หมื่นล้านบาท